全昭旻

全昭旻，又譯全素敏、全小敏，係韓國女演員、主持人兼幕後歌手，京畿道高陽市人，《Running Man》成員之一。

經歷 
細佬係健美選手全旭旻。小學就讀陵谷初等學校，同Super Junior成員銀赫曾經係同班同學。跟住先後入讀陵谷中學校、花水高等學校，2005年畢業於同德女子大學放送演藝學系。

響2004年8月，拍MBC製作嘅電視劇《奇蹟》，正式出道。呢段時間，佢主要係拍戲為主，分別拍咗《偉大的蓋茨比》、《伊甸園之東》、《Drama Special－盈德女子摔跤隊》等等。響2013年，佢拍電視劇《歐若拉公主》嘅「吳露羅」一角，攞到第40屆MBC演技大獎嘅女新人獎，開始出名。

響2014年，佢以幕後歌手嘅身份，同男歌手金烔完唱咗一支歌《He_starlight 》。之後，佢有諗過做歌手，但因為製作問題而算數。

響2015年正式同藝人尹賢旻拍拖，但就因為聚少離多而響年尾分手。同年，經紀公司CI ENT代表李在英宣佈同祕密決死團合併，合併之後就改名叫Entertainment IAM，而全昭旻佢都跟住過檔，同年4月簽約。

響2017年，SBS旗下嘅綜藝節目《Running Man》宣佈佢同梁世燦將會加入RM做主持人。同年5月，佢正式加盟台灣嘅經紀公司世紀天下娛樂文創。

響2020年4月，Entertainment IAM宣佈佢因為身體出問題，所以佢會休息一個月，期間佢唔會拍Running Man。但係聽講佢休養期間畀唔少網友抨擊，大多數都係叫佢退出Running Man，但仲有人詛咒埋全昭旻屋企。有見及此，細佬全旭旻曾經罵過呢班網友，幫家姐出頭。而響同年5月8號，佢正式同King Kong by STARSHIP娛樂簽約，仲響同月12號話係好返復出拍Running Man，但係佢就畀人話係「頂硬上」。

2020年8月，佢拍綜藝節目《第六感》，再次打開知名度。2021年4月，佢拍續集《第六感2》。

2022年2月，佢因為唔小心整親腳而做手術。

攷 

南韓女演員
南韓主持人
昭旻